Victor Ponta este primul politician care va fi subiectul unui „roast” în România, a anunţat miercuri actorul de stand-up comedy Micutzu, pe numele real Cosmin Nedelcu.

„Roast”-ul este un tip de spectacol de comedie în care o persoană este ţinta glumelor mai multor invitaţi, cu intenţia de a amuza publicul. Spectacolele de acest tip au scopul de a onora invitaţii într-un mod unic. Invitatul pe seama căruia sunt făcute glumele trebuie să aibă capacitatea de a le privi cu umor, fără a le considera insulte.

Evenimentul care îl va avea în centru pe fostul prim-ministru va avea loc pe 14 septembrie, iar locul şi invitaţii urmează să fie anunţaţi în aproximativ două săptămâni, a declarat Micuztu pentru News.ro.

„El a acceptat după vreun an de când i-am propus. Am încercat cu mai mulţi politicieni, dar doar el a spus da. Nu ştiu exact care este motivul lui, eu doar m-am bucurat că a acceptat”, a mai spus comediantul.

O bănuială a lui este că liderul grupării Pro România a fost de acord să participe la acest spectacol după ce a văzut show-ul de stand-up comedy „Despre Ponta şi Iohannis”, din 2014.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.